Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Εισαγωγή

Επιπλέον της συνθήκης, η οποία θεσπίζει μία ευρωπαϊκή ιθαγένεια, διάφορες πρόσφατες δηλώσεις τονίζουν την ανάγκη προώθησης της ενεργού άσκησης της ιδιότητας του πολίτη, ιδίως εκ μέρους των νέων:

-η λευκή βίβλος της Επιτροπής για τη διακυβέρνηση τονίζει την αρχή της συμμετοχής των πολιτών σε όλη την πορεία της πολιτικής από τη χάραξη έως την εφαρμογή της, δηλ., την ανάμιξη της κοινωνίας των πολιτών και των οργανώσεων που την απαρτίζουν

-η δήλωση του Λάκεν, που προσαρτάται στα συμπεράσματα του Ευρωπαϊκού Συμβουλίου της 14ης και 15ης Δεκεμβρίου 2001, επιβεβαιώνει ότι μία από τις βασικές προκλήσεις που πρέπει να αντιμετωπίσει η Ευρωπαϊκή Ένωση είναι «πώς να επιτευχθεί η προσέγγιση μεταξύ των πολιτών, και κατά κύριο λόγο των νέων, και του ευρωπαϊκού εγχειρήματος καθώς και των ευρωπαϊκών θεσμών»

-το λευκό βιβλίο της Επιτροπής «Μια νέα πνοή για την ευρωπαϊκή νεολαία» θεωρεί ότι πρέπει να ενθαρρυνθεί η συμμετοχή των νέων και υποστηρίζει, κυρίως, την ενίσχυση δομών εντός των οποίων οι νέοι μπορούν να εκδηλώσουν τη θέλησή τους να εκφραστούν

-το ψήφισμα του Ευρωπαϊκού Κοινοβουλίου, της 14ης Μαΐου 2002, για την έγκριση έκθεσης σχετικά με το εν λόγω λευκό βιβλίο επισημαίνει ότι οι προτεινόμενες σε αυτό πολιτικές πρέπει να υλοποιηθούν με συγκεκριμένες ενέργειες και να χρηματοδοτηθούν με τις κατάλληλες πιστώσεις οι οποίες θα χορηγηθούν ως συμπλήρωμα στο πρόγραμμα Νεολαία.

Ιστορικό

Για αρκετά χρόνια παρέχεται υποστήριξη σε οργανισμούς που δραστηριοποιούνται σε ευρωπαϊκό επίπεδο στον τομέα της νεολαίας, δυνάμει δύο γραμμών του προϋπολογισμού που ανήκουν στο μέρος Α του προϋπολογισμού:

-η γραμμή Α-3023 συγχρηματοδοτεί τις δαπάνες λειτουργίας του Φόρουμ «Νεολαία της Ευρωπαϊκής Ένωσης»,

-η γραμμή Α-3029 υποστηρίζει τις διεθνείς μη κυβερνητικές οργανώσεις νέων.

Οι δραστηριότητες που υλοποιούνται από το Ευρωπαϊκό Φόρουμ Νεολαίας είναι κατά κύριο λόγο οι εξής:

-εκπροσώπηση των νέων στην Ευρωπαϊκή Ένωση

-συντονισμός των θέσεων των μελών του έναντι της Ευρωπαϊκής Ένωσης,

-διαβίβαση πληροφοριών που αφορούν τη νεολαία στα ευρωπαϊκά θεσμικά όργανα,

-διαβίβαση πληροφοριών που αφορούν την Ευρωπαϊκή Ένωση στα εθνικά συμβούλια νεολαίας και τις μη κυβερνητικές οργανώσεις,

-συνεισφορά στο νέο πλαίσιο συνεργασίας που αποφασίστηκε σε επίπεδο Ευρωπαϊκής Ένωσης στον τομέα της νεολαίας,

-ενέργειες συζήτησης και προβληματισμού με θέμα τη νεολαία στην Ευρώπη και τη δράση της Ευρωπαϊκής Ένωσης υπέρ των νέων.

Οι κύριες δραστηριότητες αυτών των οργανώσεων νέων που θα μπορούσαν να συμβάλουν στην ενίσχυση και την αποτελεσματικότητα της κοινοτικής δράσης είναι οι ακόλουθες:

-εκπροσώπηση των μελών τους στο κοινοτικό επίπεδο,

-ανταλλαγές νέων και υπηρεσίες εθελοντικής εργασίας,

-προγράμματα άτυπης εκπαίδευσης και κατάρτισης,

-συζήτηση σχετικά με τις πολιτικές για τη νεολαία,

-διάδοση πληροφοριών σχετικά με την κοινοτική δράση,

-ενέργειες υπέρ της συμμετοχής και της πρωτοβουλίας των νέων.

Αυτές οι επιδοτήσεις παρασχέθηκαν χωρίς καμία νομική βάση, δυνάμει γραμμών του προϋπολογισμού που εντάσσονται στις διοικητικές δαπάνες της Επιτροπής.

Στόχοι

Η έγκριση του κανονισμού (ΕΚ, Ευρατόμ) αριθ. 1607/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [1] και η απόφαση να βασιστεί η δομή του προϋπολογισμού της Επιτροπής στην προσέγγιση ΠΒΔ (προϋπολογισμός με βάση τη δραστηριότητα) προϋποθέτουν την καθιέρωση βασικών ενεργειών για ένα σύνολο επιδοτήσεων που χρηματοδοτούνται με βάση πιστώσεις που καθορίζονται στο μέρος Α (διοικητικές πιστώσεις) του τμήματος του προϋπολογισμού της Επιτροπής (τμήμα ΙΙΙ).

[1] EE L 248 της 16.9.2002, σ. 1.

Στόχος της παρούσας απόφασης είναι συνεπώς να θεσπίσει βασική πράξη για τη χορήγηση επιδοτήσεων λειτουργίας σε οργανισμούς που δραστηριοποιούνται σε ευρωπαϊκό επίπεδο στον τομέα της νεολαίας, για περίοδο τριών ετών (2004-2006).

Σε δήλωσή της που συνδέεται με την έγκριση του νέου δημοσιονομικού κανονισμού η Επιτροπή εξέφρασε επισήμως την πρόθεσή της αυτή να θεσπίσει βασικές πράξεις για επιδοτήσεις που έως τότε χρηματοδοτούνταν από το μέρος Α του προϋπολογισμού. Στη δήλωση αυτή, «το Ευρωπαϊκό Κοινοβούλιο και το Συμβούλιο σημειώνουν την πρόθεση της Επιτροπής να υποβάλει πρόταση κανονισμού-πλαισίου στον οποίο θα προσδιορίζονται τα γενικά κριτήρια επιλογής και χορήγησης επιδοτήσεων λειτουργίας υπέρ των οργανισμών που αναφέρονται στο άρθρο 108, παράγραφος 1 στοιχείο β)».

Νομική βάση

Η πρόταση βασίζεται στο άρθρο 149 της συνθήκης για την ίδρυσης της Ευρωπαϊκής Κοινότητας (ΣΕΚ), που ορίζει ότι η δράση της Κοινότητας στον τομέα της εκπαίδευσης έχει ως στόχο, μεταξύ άλλων, να ευνοεί την ανάπτυξη των ανταλλαγών νέων, καθώς και οργανωτών κοινωνικομορφωτικών δραστηριοτήτων. Η διαδικασία που πρόκειται να ακολουθηθεί είναι αυτή του άρθρου 251 της συνθήκης: η απόφαση πρέπει να εγκριθεί σε συναπόφαση από το Ευρωπαϊκό Κοινοβούλιο και το Συμβούλιο με βάση πρόταση της Επιτροπής.

Δημοσιονομικός αντίκτυπος

Δεδομένου ότι η πρόταση ουσιαστικά αντιμετωπίζει την τεχνική ανάγκη να οριστεί νομική βάση για ενέργειες για τις οποίες δεν υπάρχει επί του παρόντος τέτοια βάση, τα προβλεπόμενα ποσά βασίζονται σε μεγάλο βαθμό σε εκείνα που διατίθενται στο πλαίσιο του προϋπολογισμού της Ευρωπαϊκής Ένωσης για το δημοσιονομικό έτος 2003.

Το συνολικό προτεινόμενο ποσό ανέρχεται σε 11.520 εκατομμύρια ευρώ.

Ανάλυση των άρθρων

Το άρθρο 1 παρουσιάζει το στόχο του προγράμματος, δηλαδή την παροχή υποστήριξης σε οργανισμούς που δραστηριοποιούνται σε ευρωπαϊκό επίπεδο στον τομέα της νεολαίας.

Το άρθρο 2 παρουσιάζει τους όρους πρόσβασης στο πρόγραμμα και παραπέμπει στο παράρτημα, το οποίο περιγράφει τα δύο μέρη του προγράμματος:

-επιδότηση για τη λειτουργία του Ευρωπαϊκού Φόρουμ Νεολαίας,

-επιδοτήσεις για τη λειτουργία διεθνών μη κυβερνητικών οργανώσεων νέων.

Το άρθρο 3 προβλέπει ότι το γεωγραφικό πεδίο εφαρμογής του προγράμματος εκτείνεται στα κράτη μέλη και ενδεχομένως, για ορισμένες ενέργειες, στις χώρες ΕΖΕΣ/ΕΟΧ, τις υποψήφιες χώρες, την Τουρκία, καθώς και τις χώρες των Βαλκανίων που συμμετέχουν στη διαδικασία Σταθεροποίησης και Σύνδεσης για τις χώρες της Νοτιοανατολικής Ευρώπης και ορισμένες χώρες της Κοινοπολιτείας Ανεξαρτήτων Κρατών.

Το άρθρο 4 παραπέμπει στο παράρτημα για τις ρυθμίσεις όσον αφορά την επιλογή των δικαιούχων του προγράμματος. Προβλέπεται οι επιδοτήσεις για τη λειτουργία των διεθνών μη κυβερνητικών οργανώσεων νέων να χορηγούνται βάσει ετήσιων προσκλήσεων υποβολής προτάσεων.

Το άρθρο 5 παραπέμπει στο παράρτημα για τους όρους που διέπουν τη χορήγηση των επιδοτήσεων.

Το άρθρο 6 καθορίζει το ποσό του προγράμματος στα 11.520 εκατομμύρια ευρώ για την περίοδο 2004-2006.

Το άρθρο 7 προβλέπει τις ρυθμίσεις για την τελική αξιολόγηση του προγράμματος. Δεν προβλέπεται η παράταση του προγράμματος πέρα του 2006, μετά το 2007, οι προβλεπόμενες ενέργειες θα ενσωματωθούν στο νέο πρόγραμμα δράσης για τη νεολαία που θα διαδεχθεί το σημερινό πρόγραμμα Νεολαία.

2003/0113 (COD)

Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 149 παράγραφος 4,

την πρόταση της Επιτροπής [2],

[2] ΕΕ C [...], [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C [...], [...], σ. [...].

τη γνώμη της Επιτροπής των Περιφερειών [4],

[4] ΕΕ C [...], [...], σ. [...].

αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης [5],

[5] ΕΕ C [...], [...], σ. [...].

Εκτιμώντας τα εξής:

(1) Η συνθήκη θεσπίζει μία ιθαγένεια της Ένωσης και ορίζει ότι η δράση της Κοινότητας στον τομέα της εκπαίδευσης, της επαγγελματικής κατάρτισης και της νεολαίας έχει ως στόχο, μεταξύ άλλων, να ευνοεί την ανάπτυξη των ανταλλαγών νέων, καθώς και οργανωτών κοινωνικομορφωτικών δραστηριοτήτων.

(2) Η δήλωση του Λάκεν, που προσαρτάται στα συμπεράσματα του Ευρωπαϊκού Συμβουλίου της 14ης και 15ης Δεκεμβρίου 2001, επιβεβαιώνει ότι μία από τις βασικές προκλήσεις που πρέπει να αντιμετωπίσει η Ευρωπαϊκή Ένωση είναι πώς να επιτευχθεί η προσέγγιση μεταξύ των πολιτών, και κατά κύριο λόγο των νέων, και του ευρωπαϊκού εγχειρήματος καθώς και των ευρωπαϊκών θεσμών.

(3) Το λευκό βιβλίο της Επιτροπής «Μια νέα πνοή για την ευρωπαϊκή νεολαία» θεωρεί ότι πρέπει να ενθαρρυνθεί η συμμετοχή των νέων και υποστηρίζει, κυρίως, την ενίσχυση δομών εντός των οποίων οι νέοι μπορούν να εκδηλώσουν τη θέλησή τους να εκφραστούν. Θεωρεί, εξάλλου, ότι η ενημέρωση είναι απαραίτητη για την ανάπτυξη της ενεργού άσκησης της ιδιότητας του πολίτη.

(4) Το ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 27ης Ιουνίου 2002 [6], σχετικά με το πλαίσιο ευρωπαϊκής συνεργασίας στον τομέα της νεολαίας εγκρίνει τις θεματικές προτεραιότητες όπως προτείνονται στο λευκό βιβλίο και ιδίως τη συμμετοχή και την πληροφόρηση, ιδιαίτερα προκειμένου να ενθαρρυνθεί η συμμετοχή των νέων στον ενεργό πολιτικό βίο, και προτείνει μηχανισμούς για την υλοποίηση της ανοιχτής μεθόδου συντονισμού που προβλέπουν τη διαβούλευση με τους νέους σε εθνικό επίπεδο σύμφωνα με ιδίες ρυθμίσεις, καθώς και τη διαβούλευση με το Ευρωπαϊκό Φόρουμ Νεολαίας σε ευρωπαϊκό επίπεδο.

[6] ΕΕ C 168 της 13.7.02, σ.2

(5) Το Ευρωπαϊκό Φόρουμ Νεολαίας εκπροσωπεί τους νέους στην Ευρωπαϊκή Ένωση. Η δράση του είναι απαραίτητη για το συντονισμό και τη διαβίβαση στα ευρωπαϊκά θεσμικά όργανα των απόψεων των μη κυβερνητικών οργανώσεων νέων και για την πληροφόρηση των τελευταίων σχετικά με τον τομέα της πολιτικής για την νεολαία. Η δράση αυτή εντάσσεται σε μια προοπτική γενικού ευρωπαϊκού ενδιαφέροντος.

(6) Οι γραμμές του προϋπολογισμού Α -3023 και Α-3029 του γενικού προϋπολογισμού των Ευρωπαϊκών Κοινοτήτων για το οικονομικό έτος 2003 και τα προηγούμενα οικονομικά έτη έχουν σκοπό την υποστήριξη του Ευρωπαϊκού Φόρουμ Νεολαίας και των διεθνών μη κυβερνητικών οργανώσεων νέων.

(7) Ο κανονισμός (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 [7] για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, του εφεξής καλούμενου δημοσιονομικού κανονισμού, απαιτεί να θεσπιστεί βασική πράξη για την κάλυψη αυτών των υφιστάμενων ενεργειών υποστήριξης.

[7] ΕΕ L 248 της 16.9.02, σ.1

(8) Το Ευρωπαϊκό Κοινοβούλιο, το Συμβούλιο και η Επιτροπή, κατά την έγκριση του δημοσιονομικού κανονισμού [8], δεσμεύθηκαν να επιτύχουν το στόχο της έναρξης ισχύος αυτής της βασικής πράξης από το οικονομικό έτος 2004.

[8] Δήλωση της 13.6.2002 κατά την έγκριση του δημοσιονομικού κανονισμού, άρθρο 108.

(9) Πρέπει να εξασφαλιστεί ότι το γεωγραφικό πεδίο εφαρμογής του παρόντος προγράμματος καλύπτει τα κράτη μέλη και, ενδεχομένως, για ορισμένες ενέργειες, το σύνολο των ευρωπαϊκών χωρών, δεδομένης της σημασίας που δίνεται στην ενίσχυση των σχέσεων της διευρυμένης Ένωσης με τους γείτονές της στην Ευρώπη.

(10) Οι ενδεχόμενες μη κοινοτικές χρηματοδοτήσεις που θα προέλθουν από πόρους κρατών υπόκεινται στην τήρηση των άρθρων 87 και 88 της συνθήκης.

(11) Η παρούσα απόφαση ορίζει, για όλη τη διάρκεια του προγράμματος, ένα οικονομικό πλαίσιο που συνιστά για την αρμόδια επί του προϋπολογισμού αρχή το κύριο σημείο αναφοράς, κατά την έννοια του σημείου 33 της διοργανικής συμφωνίας της 6ης Μαΐου του 1999 μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής σχετικά με τη δημοσιονομική πειθαρχία και τη βελτίωση της δημοσιονομικής διαδικασίας [9].

[9] EE L 172 της 18.6.1999, σ. 1.

(12) Η παροχή υποστήριξης δυνάμει της παρούσας απόφασης πρέπει να συμμορφώνεται αυστηρά με τις αρχές της επικουρικότητας και της αναλογικότητας.

ΑΠΟΦΑΣΙΖΟΥΝ:

Άρθρο 1 - [Στόχος του προγράμματος]

1. Η παρούσα απόφαση θεσπίζει πρόγραμμα κοινοτικής δράσης για την προώθηση των μη κυβερνητικών οργανώσεων που δραστηριοποιούνται σε ευρωπαϊκό επίπεδο στον τομέα της νεολαίας.

2. Ο γενικός στόχος του παρόντος προγράμματος είναι η υποστήριξη των δραστηριοτήτων των οργανισμών αυτών. Αυτές οι δραστηριότητες συνιστούν είτε το μόνιμο πρόγραμμα εργασίας ενός οργανισμού που επιδιώκει στόχο γενικότερου ευρωπαϊκού ενδιαφέροντος στον τομέα της νεολαίας είτε ένα στόχο που αποτελεί μέρος της πολιτικής της Ευρωπαϊκής Ένωσης στον εν λόγω τομέα. Ειδικότερα, αυτές οι δραστηριότητες θα πρέπει να συμβάλουν ή να είναι σε θέση να συμβάλουν στην ανάπτυξη και την εφαρμογή της πολιτικής και των ενεργειών κοινοτικής συνεργασίας στον τομέα της νεολαίας. Η συνεργασία με το Ευρωπαϊκό Φόρουμ Νεολαίας εντάσσεται σε αυτό το γενικό στόχο στο βαθμό που το Ευρωπαϊκό Φόρουμ Νεολαίας ασκεί δραστηριότητες εκπροσώπησης και συντονισμού των μη κυβερνητικών οργανώσεων νέων και διαβιβάζει πληροφορίες για τη νεολαία στα ευρωπαϊκά θεσμικά όργανα.

3. Το παρόν πρόγραμμα υλοποιείται για την περίοδο από 1ης Ιανουαρίου 2004 έως 31 Δεκεμβρίου 2006.

Άρθρο 2 - [Πρόσβαση στο πρόγραμμα]

Για να είναι επιλέξιμος για επιδότηση λειτουργίας, ένας οργανισμός πρέπει να ικανοποιεί τις απαιτήσεις του παραρτήματος και να διαθέτει τα ακόλουθα χαρακτηριστικά:

α) οι δραστηριότητές του πρέπει να συμφωνούν με τις αρχές της κοινοτικής δράσης στον τομέα της πολιτικής για τη νεολαία και να λαμβάνουν υπόψη τις προτεραιότητες που καθορίζονται στο παράρτημα,

β) πρέπει να έχει συσταθεί νομικά πριν από τουλάχιστον ένα έτος,

γ) πρέπει να ασκεί τις δραστηριότητές του σε ευρωπαϊκό επίπεδο, μόνος ή με τη μορφή διαφόρων συντονισμένων ενώσεων, και η δομή και οι δραστηριoτητές του πρέπει να έχουν εμβέλεια που να μπορεί να επεκταθεί σε ολόκληρη την Ένωση ή να καλύπτει τουλάχιστον οκτώ από τις χώρες που αναφέρονται στο άρθρο 3, μεταξύ των οποίων και κρατών μελών.

Άρθρο 3 - [Συμμετοχή χωρών εκτός της Κοινότητας]

Οι ενέργειες του παρόντος προγράμματος μπορούν να είναι ανοιχτές στη συμμετοχή των κρατών ΕΟΧ/ΕΖΕΣ και των χωρών που είναι υποψήφιες για ένταξη στην Ευρωπαϊκή Ένωση, σύμφωνα με τις σχετικές διατάξεις των μέσων που διέπουν τις σχέσεις μεταξύ της Ευρωπαϊκής Κοινότητας και των χωρών αυτών.

Μπορούν επίσης να είναι ανοιχτές στη συμμετοχή των χωρών των Βαλκανίων που συμμετέχουν στη διαδικασία σταθεροποίησης και σύνδεσης για τις χώρες της Νοτιοανατολικής Ευρώπης [10], σύμφωνα με τους όρους και τις διαδικασίες που θα συμφωνηθούν με τις χώρες αυτές.

[10] 0 Πρώην Γιουγκοσλαβική Δημοκρατία της Μακεδονίας, Αλβανία, Σερβία και Μαυροβούνιο, Βοσνία- Ερζεγοβίνη και Κροατία.

Μπορούν επίσης να είναι ανοιχτές στη συμμετοχή ορισμένων κρατών της Κοινοπολιτείας Ανεξαρτήτων Κρατών [11], σύμφωνα με τους όρους και τις διαδικασίες που θα συμφωνηθούν με τις χώρες αυτές.

[11] Λευκορωσία, Μολδαβία, Ομοσπονδία της Ρωσίας, Ουκρανία.

Άρθρο 4 - [Επιλογή δικαιούχων]

Η χορήγηση επιδότησης λειτουργίας για το μόνιμο πρόγραμμα λειτουργίας ενός οργανισμού που επιδιώκει στόχο γενικού ευρωπαϊκού ενδιαφέροντος ή στόχο ο οποίος αποτελεί μέρος της πολιτικής της Ευρωπαϊκής Ένωσης στον τομέα της νεολαίας γίνεται σύμφωνα με τα γενικά κριτήρια που ορίζονται στο παράρτημα.

Άρθρο 5 - [Χορήγηση της επιδότησης]

Οι επιδοτήσεις που χορηγούνται στο πλαίσιο των διαφόρων ενεργειών αυτού του προγράμματος συμμορφώνονται με τις διατάξεις που καθορίζονται στο αντίστοιχο τμήμα του παραρτήματος.

Άρθρο 6 - [Οικονομικές διατάξεις]

1. Το οικονομικό πλαίσιο για την εκτέλεση του παρόντος προγράμματος για την περίοδο που προβλέπεται στο άρθρο 1, παράγραφος 3 ορίζεται στα 11.520 εκατ. ευρώ.

2. Η αρμόδια επί του προϋπολογισμού αρχή εγκρίνει τις ετήσιες πιστώσεις εντός των ορίων των δημοσιονομικών προοπτικών.

Άρθρο 7 - [Παρακολούθηση και αξιολόγηση]

Το αργότερο στις 31 Δεκεμβρίου 2007, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την επίτευξη των στόχων του παρόντος προγράμματος. Αυτή η έκθεση βασίζεται κυρίως στην εξωτερική έκθεση αξιολόγησης που αναμένεται να είναι διαθέσιμη το αργότερο έως τα τέλη του 2006, εξετάζοντας τουλάχιστον τη γενικότερη συνάφεια και συνέπεια του προγράμματος, την αποτελεσματικότητα της εκτέλεσής του (προετοιμασία, επιλογή, εφαρμογή ενεργειών), τη γενική και ατομική αποτελεσματικότητα των διάφορων ενεργειών (όσον αφορά την επίτευξη στόχων όπως αυτοί ορίζονται στο άρθρο 1 και στο παράρτημα).

Άρθρο 8 - [Έναρξη ισχύος]

Η παρούσα απόφαση τίθεται σε ισχύ την επόμενη ημέρα από την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο πρόεδρος Ο πρόεδρος

[...] [...]

ΠΑΡΑΡΤΗΜΑ

1. ΥΠΟΣΤΗΡΙΖΟΜΕΝΕΣ ΔΡΑΣΤΗΡΙΟΤΗΤΕΣ

Ο γενικός στόχος που καθορίζεται στο άρθρο 1 είναι η ενίσχυση της κοινοτικής δράσης στον τομέα της νεολαίας και η αύξηση της αποτελεσματικότητας της δράσης αυτής με την υποστήριξη των οργανισμών που δραστηριοποιούνται στον τομέα αυτό σε ευρωπαϊκό επίπεδο.

1.1. Οι κύριες δραστηριότητες αυτών των οργανώσεων νέων που θα μπορούσαν να συμβάλουν στην ενίσχυση και την αποτελεσματικότητα της κοινοτικής δράσης είναι οι ακόλουθες:

-εκπροσώπηση των μελών τους στο κοινοτικό επίπεδο,

-ανταλλαγές νέων και υπηρεσίες εθελοντικής εργασίας,

-προγράμματα άτυπης εκπαίδευσης και κατάρτισης,

-συζήτηση σχετικά με τις πολιτικές για τη νεολαία,

-διάδοση πληροφοριών σχετικά με την κοινοτική δράση,

-ενέργειες υπέρ της συμμετοχής και της πρωτοβουλίας των νέων.

1.2. Οι κύριες δραστηριότητες που υλοποιούνται από το Ευρωπαϊκό Φόρουμ Νεολαίας είναι οι εξής:

- εκπροσώπηση των νέων στην Ευρωπαϊκή Ένωση,

-συντονισμός των θέσεων των μελών του έναντι της Ευρωπαϊκής Ένωσης,

-διαβίβαση πληροφοριών που αφορούν τη νεολαία στα ευρωπαϊκά θεσμικά όργανα,

-διαβίβαση πληροφοριών που αφορούν την Ευρωπαϊκή Ένωση στα εθνικά συμβούλια νεολαίας και τις μη κυβερνητικές οργανώσεις,

-συνεισφορά στο νέο πλαίσιο συνεργασίας που αποφασίστηκε σε επίπεδο Ευρωπαϊκής Ένωσης στον τομέα της νεολαίας,

-ενέργειες συζήτησης και προβληματισμού με θέμα τη νεολαία στην Ευρώπη και τη δράση της Ευρωπαϊκής Ένωσης υπέρ των νέων.

2. ΥΛΟΠΟΙΗΣΗ ΤΩΝ ΥΠΟΣΤΗΡΙΖΟΜΕΝΩΝ ΔΡΑΣΤΗΡΙΟΤΗΤΩΝ

Οι δραστηριότητες που πραγματοποιούνται από τους φορείς που είναι επιλέξιμοι για κοινοτική χρηματοδότηση δυνάμει του προγράμματος εμπίπτουν σε ένα από τα ακόλουθα μέρη:

2.1 Μέρος 1: μόνιμες δραστηριότητες του Ευρωπαϊκού Φόρουμ Νεολαίας, οργανισμού που επιδιώκει στόχο γενικού ευρωπαϊκού ενδιαφέροντος, του οποίου τα μέλη είναι εθνικά συμβούλια νεολαίας και διεθνείς μη κυβερνητικές οργανώσεις νέων, σύμφωνα με τις ακόλουθες αρχές:

-ανεξαρτησία του Ευρωπαϊκού Φόρουμ Νεολαίας στην επιλογή των μελών του,

-αυτονομία του Ευρωπαϊκού Φόρουμ Νεολαίας στο λεπτομερή ορισμό των δραστηριοτήτων του σύμφωνα με την παράγραφο 1.2,

-όσο το δυνατόν μεγαλύτερη συμμετοχή στις δραστηριότητες του Ευρωπαϊκού Φόρουμ Νεολαίας των οργανισμών νέων που δεν είναι μέλη του και των νέων που δεν ανήκουν σε οργανώσεις,

-ενεργός συνεισφορά του Ευρωπαϊκού Φόρουμ Νεολαίας στις πολιτικές διαδικασίες που αφορούν τους νέους σε ευρωπαϊκό επίπεδο, απαντώντας κατά κύριο λόγο στα αιτήματα των ευρωπαϊκών θεσμικών οργάνων όταν προβαίνουν σε ανταλλαγές απόψεων με την κοινωνία των πολιτών και επεξηγώντας στα μέλη του τις θέσεις των εν λόγω θεσμικών οργάνων,

-γεωγραφική προέλευση των μελών που να καλύπτει τις χώρες του άρθρου 3 της απόφασης.

2.2. Μέρος 2: μόνιμες δραστηριότητες οργανισμού που επιδιώκει στόχο γενικού ευρωπαϊκού ενδιαφέροντος στον τομέα της νεολαίας ή ένα στόχο που αποτελεί μέρος της πολιτικής της Ευρωπαϊκής Ένωσης στον εν λόγω τομέα.

Ειδικότερα:

α) οργανισμός μη κερδοσκοπικού χαρακτήρα που αναπτύσσει τις δραστηριότητές του αποκλειστικά υπέρ των νέων ή οργανισμός μεγαλύτερης εμβέλειας που αναπτύσσει μέρος των δραστηριοτήτων που αποκλειστικά υπέρ των νέων. και στις δύο περιπτώσεις, ο οργανισμός πρέπει να προβλέπει τη συμμετοχή των νέων στη διαχείριση των δραστηριοτήτων που αναπτύσσονται υπέρ τους,

β) ευρωπαϊκό δίκτυο που εκπροσωπεί οργανισμούς μη κερδοσκοπικού χαρακτήρα που δραστηριοποιούνται υπέρ των νέων και προβλέπουν τη συμμετοχή των νέων στη διαχείριση των δραστηριοτήτων τους.

Μπορεί να χορηγείται ετήσια επιδότηση λειτουργίας για την υποστήριξη της υλοποίησης του μόνιμου προγράμματος εργασίας τέτοιων οργανισμών.

2.3 Δεδομένης της ανάγκης να διασφαλιστεί η μονιμότητα του Ευρωπαϊκού Φόρουμ Νεολαίας, λαμβάνεται υπόψη, κατά τη χορήγηση των πόρων που προγράμματος, η ακόλουθη κατευθυντήρια γραμμή: οι πόροι που διατίθενται βάσει του μέρους 1 δεν είναι κατώτεροι των 2.000.000 ευρώ.

3. ΕΠΙΛΟΓΗ ΤΩΝ ΔΙΚΑΙΟΥΧΩΝ

3.1 Η επιδότηση δυνάμει του μέρους 1 του προγράμματος χορηγείται άμεσα στο Ευρωπαϊκό Φόρουμ Νεολαίας.

3.2 Οι οργανισμοί που λαμβάνουν επιδότηση λειτουργίας στο πλαίσιο του μέρους 2 του προγράμματος επιλέγονται με βάση προσκλήσεις υποβολής προτάσεων.

Για την περίοδο του προγράμματος είναι δυνατόν να συνάπτονται συμβάσεις πλαίσια εταιρικής σχέσης με τους οργανισμούς που επιλέγονται με αυτό τον τρόπο. Οι ειδικές επιδοτήσεις που βασίζονται σε αυτές τις συμβάσεις πλαίσια χορηγούνται σύμφωνα με τις διαδικασίες που προβλέπονται στις εν λόγω συμβάσεις.

Για την επιλογή επιπλέον δικαιούχων διοργανώνονται προσκλήσεις υποβολής προτάσεων.

4. XAΡΑΚΤΗΡΙΣΤΙΚΑ ΑΞΙΟΛΟΓΗΣΗΣ ΤΩΝ ΑΙΤΗΣΕΩΝ ΕΠΙΔΟΤΗΣΗΣ

Οι αιτήσεις για τη χορήγηση επιδοτήσεων λειτουργίας αξιολογούνται με βάση:

-τη συνάφειά τους με τους στόχους του προγράμματος,

-την ποιότητα των προγραμματισμένων δραστηριοτήτων,

-το πολλαπλασιαστικό αποτέλεσμα που οι δραστηριότητες αυτές μπορούν να έχουν στους νέους,

-τη γεωγραφική εμβέλεια των πραγματοποιούμενων δραστηριοτήτων,

-τη συμμετοχή των νέων στις δομές των σχετικών οργανισμών.

5. ΧΡΗΜΑΤΟΔΟΤΗΣΗ ΚΑΙ ΕΠΙΛΕΞΙΜΕΣ ΔΑΠΑΝΕΣ

5.1 Δυνάμει του μέρους 1, οι επιλέξιμες δαπάνες του Ευρωπαiκού Φόρουμ Νεολαίας περιλαμβάνουν τις δαπάνες λειτουργίας και τις δαπάνες που απαιτούνται για την υλοποίηση των ενεργειών τους.

5.2 Η επιδότηση που παρέχεται στο Ευρωπαϊκό Φόρουμ Νεολαίας δεν χρηματοδοτεί όλες τις επιλέξιμες δαπάνες του οργανισμού κατά το ημερολογιακό έτος για το οποίο χορηγείται: τουλάχιστον το 20% του προϋπολογισμού του συγχρηματοδοτείται από μη κοινοτικές πηγές. Αυτή η συγχρηματοδότηση μπορεί να παρέχεται εν μέρει σε είδος, υπό την προϋπόθεση ότι η εκτιμώμενη αξία της συνεισφοράς δεν υπερβαίνει το πραγματικό κόστος που αιτιολογείται από παραστατικά ή το κόστος που είναι γενικά αποδεκτό στην εν λόγω αγορά.

5.3 Σύμφωνα με το άρθρο 113 παράγραφος 2 του κανονισμού (ΕΚ, ΕΥΡΑΤΟΜ) αριθ. 1605/2002 του Συμβουλίου της 25ης Ιουνίου 2002, η αρχή της βαθμιαίας μείωσης δεν εφαρμόζεται σε επιδοτήσεις λειτουργίας στο Ευρωπαϊκό Φόρουμ Νεολαίας, καθώς πρόκειται για οργανισμό που επιδιώκει στόχο γενικού ευρωπαϊκού ενδιαφέροντος.

5.4 Οι μόνες δαπάνες που μπορούν να ληφθούν υπόψη κατά τον καθορισμό της επιδότησης λειτουργίας, δυνάμει του μέρους 2, είναι εκείνες που είναι αναγκαίες για την ορθή διεξαγωγή των κανονικών δραστηριοτήτων του επιλεγμένου οργανισμού, ιδίως οι δαπάνες προσωπικού, οι γενικές δαπάνες (ενοίκια, κοινόχρηστα, εξοπλισμός, έπιπλα γραφείου, τηλεπικοινωνίες, ταχυδρομικές δαπάνες...), οι δαπάνες εσωτερικών συνεδριάσεων, δημοσιεύσεων, ενημέρωσης και διάδοσης.

5.5 Η επιδότηση λειτουργίας που χορηγείται δυνάμει του μέρους 2 του παραρτήματος δεν μπορεί να χρηματοδοτήσει το σύνολο των επιλέξιμων δαπανών του οργανισμού για το ημερολογιακό έτος για το οποίο χορηγείται. Τουλάχιστον το 20% του προϋπολογισμού των οργανισμών που καλύπτονται από το μέρος αυτό χρηματοδοτείται από μη κοινοτικές πηγές. Το ποσοστό συγχρηματοδότησης καθορίζεται κάθε έτος στην πρόσκληση υποβολής προτάσεων. Αυτή η συγχρηματοδότηση μπορεί να παρέχεται εν μέρει σε είδος, υπό την προϋπόθεση ότι η εκτιμώμενη αξία της συνεισφοράς δεν υπερβαίνει το πραγματικό κόστος που αιτιολογείται από παραστατικά ή το κόστος που είναι γενικά αποδεκτό στην εν λόγω αγορά.

5.6 Σύμφωνα με το άρθρο 113 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002, οι επιδοτήσεις λειτουργίας που χορηγούνται στο πλαίσιο αυτό έχουν, σε περίπτωση ανανέωσης φθίνοντα χαρακτήρα. Η βαθμιαία αυτή μείωση εφαρμόζεται από το τρίτο έτος και ορίζεται στο ποσοστό των 2,5% ετησίως. Για να τηρηθεί αυτός ο κανόνας, ο οποίος εφαρμόζεται με την επιφύλαξη του κανόνα της συγχρηματοδότησης που προαναφέρθηκε, το ποσοστό της κοινοτικής συγχρηματοδότησης που αντιστοιχεί στη χορηγηθείσα επιδότηση δυνάμει ενός δεδομένου οικονομικού έτους είναι κατώτερη κατά τουλάχιστον 2,5 εκατοστιαίες μονάδες της κοινοτικής συγχρηματοδότησης που αντιστοιχεί στην επιδότηση που χορηγήθηκε δυνάμει του προηγούμενου οικονομικού έτος.

6. ΔΙΑΧΕΙΡΙΣΗ ΤΟΥ ΠΡΟΓΡΑΜΜΑΤΟΣ

Με βάση την ανάλυση κόστους / απόδοσης, η Επιτροπή μπορεί να αποφασίσει να αναθέσει το σύνολο ή τμήμα των καθηκόντων της διαχείρισης του προγράμματος σε εκτελεστικό οργανισμό, σύμφωνα με το άρθρο 55 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων. μπορεί επίσης να προσφύγει σε εμπειρογνώμονες και σε κάθε άλλη τεχνική και διοικητική βοήθεια που δεν συνεπάγεται αποστολή εκ μέρους δημόσιας αρχής, η οποία ανατίθενται δυνάμει ad hoc υπηρεσιακών συμβάσεων. Μπορεί επίσης να χρηματοδοτήσει μελέτες και να οργανώσει συνεδριάσεις εμπειρογνωμόνων που μπορούν να διευκολύνουν την εφαρμογή του προγράμματος και να αναλάβει ενέργειες ενημέρωσης, δημοσίευσης και διάδοσης που συνδέονται άμεσα με την επίτευξη του στόχου του προγράμματος.

7. ΕΛΕΓΧΟΙ ΚΑΙ ΛΟΓΙΣΤΙΚΟΙ ΕΛΕΓΧΟΙ

7.1 Ο δικαιούχος μιας επιδότησης λειτουργίας πρέπει να μπορεί να θέσει στη διάθεση της Επιτροπής όλες τις αποδείξεις για τις δαπάνες που πραγματοποιήθηκαν κατά τη διάρκεια του έτους για το οποίο χορηγήθηκε η επιδότηση, ιδίως την επαληθευμένη κατάσταση των λογαριασμών, για μια περίοδο πέντε ετών η οποία υπολογίζεται από την τελευταία πληρωμή. Ο δικαιούχος επιδότησης φροντίζει ώστε, εφόσον χρειαστεί, τα δικαιολογητικά που βρίσκονται στην κατοχή των εταίρων ή των μελών να τεθούν στη διάθεση της Επιτροπής.

7.2 Η Επιτροπή, είτε άμεσα μέσω του προσωπικού της είτε μέσω κάθε άλλου ειδικευμένου εξωτερικού οργανισμού της επιλογής της, δικαιούται να πραγματοποιήσει λογιστικό έλεγχο σχετικά με τον τρόπο που χρησιμοποιήθηκε η επιδότηση. Οι έλεγχοι αυτοί είναι δυνατόν να πραγματοποιηθούν καθ' όλη τη διάρκεια της σύμβασης, καθώς και κατά τη διάρκεια της περιόδου των πέντε ετών που υπολογίζεται από την ημερομηνία καταβολής του υπολοίπου της επιδότησης. Τα αποτελέσματα των λογιστικών αυτών ελέγχων μπορούν ενδεχομένως να οδηγήσουν σε αποφάσεις για ανάκτηση ποσών από την Επιτροπή.

7.3 Το προσωπικό της Επιτροπής καθώς και τα εντεταλμένα από την Επιτροπή εξωτερικά πρόσωπα πρέπει να έχουν την κατάλληλη πρόσβαση, ιδίως στα γραφεία του δικαιούχου, καθώς και σε όλες τις απαραίτητες πληροφορίες, περιλαμβανομένων και αυτών που είναι σε ηλεκτρονική μορφή, για την ορθή διεξαγωγή των λογιστικών αυτών ελέγχων.

7.4 Το Ελεγκτικό Συνέδριο καθώς και η Ευρωπαϊκή υπηρεσία καταπολέμησης της απάτης (OLAF) έχουν τα ίδια δικαιώματα με την Επιτροπή, ιδίως όσον αφορά την πρόσβαση.

7.5 Εξάλλου, προκειμένου να προστατεύσει τα οικονομικά συμφέροντα των Ευρωπαϊκών Κοινοτήτων από απάτες και λοιπές παρατυπίες, η Επιτροπή είναι εξουσιοδοτημένη να πραγματοποιεί ελέγχους και επαληθεύσεις επιτόπου, μέσα στο πλαίσιο του παρόντος προγράμματος, σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου [12]. Εφόσον χρειαστεί, διεξάγονται έρευνες από την Ευρωπαϊκή υπηρεσία καταπολέμησης της απάτης (OLAF) οι οποίες διέπονται από τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου [13].

[12] ΕΕ L 292 της 15.11.1996, σ. 2.

[13] ΕΕ L 136 της 31.5.1999, σ. 1.

ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Εκπαίδευση και πολιτισμός

Δραστηριότητα: Νεολαία

Ονομασια της δρασης:

Πρόγραμμα κοινοτικής δράσης για την προώθηση οργανισμων που δραστηριοποιουνται σε ευρωπαϊκό επίπεδο στον τομέα τησ νεολαιασ

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ(-EΣ)

15.07.01.01 (πρώην -Α-3023) Ευρωπαϊκό Φόρουμ Νεολαίας (πρώην Φόρουμ «Νεολαία της Ευρωπαϊκής Ένωσης»)

15.07.01.02 (πρώην Α-3029) Υποστήριξη στις διεθνείς μη κυβερνητικές οργανώσεις νέων.

15.01.04.19 Υποστήριξη διεθνών μη κυβερνητικών οργανώσεων νέων -- Δαπάνες για διοικητικές δαπάνες

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (μέρος Β): 11.520 εκατομμύρια EUR σε ΠΑΥ

2.2 Περίοδος εφαρμογής:

2004-2006

2.3 Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων / των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ)

(πρβλ. σημείο 6.1.2) [14]

[14] Oι πόροι αξιολογούνται με βάση την υπόθεση ότι θα δημιουργηθεί εκτελεστικός οργανισμός και θα αφαιρεθούν από τους πόρους που επί του παρόντος διατίθενται στο πλαίσιο των διοικητικών δαπανών της Επιτροπής.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με το δημοσιονομικό προγραμματισμό και τις δημοσιονομικές προοπτικές

|X| Πρόταση συμβατή με τον ισχύοντα δημοσιονομικό προγραμματισμό

| | Η πρόταση αυτή απαιτεί τον επαναπρογραμματισμό του αντίστοιχου τομέα των δημοσιονομικών προοπτικών,

| | συμπεριλαμβανόμενης, ενδεχομένως, προσφυγής στις διατάξεις της διοργανικής συμφωνίας..

2.5 Δημοσιονομικές επιπτώσεις επί των εσόδων

|X| Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

| | Δημοσιονομική επίπτωση - Η επίδραση επί των εσόδων έχει ως εξής:

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

Σημείωση: η ενέργεια είναι νέα με αυτήν τη μορφή. ωστόσο, έπεται κοινοτικών παρεμβάσεων που πραγματοποιούνται υπό άλλη μορφή επί αρκετά έτη και κύριος σκοπός της είναι να θεσπίσει νομική βάση για αυτές τις ενέργειες. Αφορά τις παλιές γραμμές Α-3023 και Α-3029.

4. ΝΟΜΙΚΗ ΒΑΣΗ

Πρόταση απόφασης του Ευρωπαϊκού Κοινοβουλίου και του Συμβουλίου, που εγκρίθηκε από την Επιτροπή στις...

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Πέρα της συνθήκης, η οποία θεσπίζει μία ευρωπαϊκή ιθαγένεια, διάφορες πρόσφατες δηλώσεις τονίζουν την ανάγκη να προωθηθεί η ενεργός άσκηση της ιδιότητας του πολίτη, κυρίως εκ μέρους των νέων: η λευκή βίβλος της Επιτροπής για τη διακυβέρνηση τονίζει την αρχή της συμμετοχής των πολιτών σε όλη την πορεία της πολιτικής από τη χάραξη έως την εφαρμογή της, την ανάμιξη της κοινωνίας των πολιτών και των οργανώσεων που την απαρτίζουν. η δήλωση του Λάκεν, που προσαρτάται στα συμπεράσματα του Ευρωπαϊκού Συμβουλίου της 14ης και 15ης Δεκεμβρίου 2001, επιβεβαιώνει ότι μία από τις βασικές προκλήσεις που πρέπει να αντιμετωπίσει η Ευρωπαϊκή Ένωση είναι «πώς να επιτευχθεί η προσέγγιση μεταξύ των πολιτών, και κατά κύριο λόγο των νέων, και του ευρωπαϊκού εγχειρήματος καθώς και των ευρωπαϊκών θεσμών». το λευκό βιβλίο της Επιτροπής «Μια νέα πνοή για την ευρωπαϊκή νεολαία» θεωρεί ότι πρέπει να ενθαρρυνθεί η συμμετοχή των νέων πρέπει και υποστηρίζει, κυρίως, την ενίσχυση δομών εντός των οποίων οι νέοι μπορούν να εκδηλώσουν τη θέλησή τους να εκφραστούν. το ψήφισμα του Ευρωπαϊκού Κοινοβουλίου της 14ης Μαΐου 2002 για την έγκριση έκθεσης σχετικά με το εν λόγω λευκό βιβλίο επισημαίνει ότι οι προτεινόμενες σε αυτό πολιτικές πρέπει να υλοποιηθούν με συγκεκριμένες ενέργειες και να χρηματοδοτηθούν με τις κατάλληλες πιστώσεις οι οποίες θα χορηγηθούν ως συμπλήρωμα στο πρόγραμμα Νεολαία.

Πράγματι, η υποστήριξη της προώθησης των οργανισμών που δραστηριοποιούνται σε ευρωπαϊκό επίπεδο στον τομέα της νεολαίας εξασφαλίζεται εδώ και πολλά χρόνια από διάφορες γραμμές του προϋπολογισμού στο μέρος Α του προϋπολογισμού: η γραμμή Α-3023 συγχρηματοδοτεί τα έξοδα λειτουργίας του Φόρουμ «Νεολαία της Ευρωπαϊκής Ένωσης». η γραμμή Α-3029 υποστηρίζει τις διεθνείς μη κυβερνητικές οργανώσεις νέων. Αυτές οι επιδοτήσεις παρασχέθηκαν χωρίς καμία νομική βάση, δυνάμει γραμμών του προϋπολογισμού που εντάσσονται στις διοικητικές δαπάνες της Επιτροπής. Η θέσπιση, από το 2004 και μετά, δημοσιονομικής ονοματολογίας σύμφωνα με τις αρχές του ΠΒΔ καθιστά αναγκαία τη θέσπιση κατάλληλης νομικής βάσης για αυτές τις παρεμβάσεις, όπως συμφωνήθηκε από το Ευρωπαϊκό Κοινοβούλιο, το Συμβούλιο και την Επιτροπή κατά την έγκριση του νέου δημοσιονομικού κανονισμού.

Η παρούσα πρόταση, η οποία έχει ως κίνητρο τεχνικές εκτιμήσεις, επιζητεί έτσι να δώσει σταθερή νομική βάση για τις επιδοτήσεις λειτουργίας που χορηγούνται:

-στο Ευρωπαϊκό Φόρουμ Νεολαίας, που εκπροσωπεί των νέους έναντι της Ευρωπαϊκής Ένωσης και του οποίου η δράση είναι απαραίτητη για το συντονισμό και τη διαβίβαση στα ευρωπαϊκά θεσμικά όργανα των απόψεων των μη κυβερνητικών οργανώσεων νέων και για την πληροφόρηση των τελευταίων σχετικά με τον τομέα της πολιτικής για την νεολαία.

-σε οργανισμούς που προωθούν τη συμμετοχή των νέων όσον αφορά την ενεργό άσκηση της ιδιότητας του πολίτη και την πληροφόρησή τους στον τομέα της πολιτικής για την νεολαία και συμβάλλουν στην προαγωγή της ευρωπαϊκής ιδέας στους νέους εντός και εκτός της Ευρωπαϊκής Ένωσης.

Οι επιδοτήσεις αυτές πρόκειται στο μέλλον να ενσωματωθούν στο πρόγραμμα που η Επιτροπή θα προτείνει για να διαδεχθεί το ισχύον πρόγραμμα Νεολαία, το οποίο θα ολοκληρωθεί στις 31 Δεκεμβρίου 2006. Η παρούσα πρόταση καλύπτει συνεπώς τη μεταβατική περίοδο 2004-2006.

5.1.2 Μέτρα σχετικά με την εκ των προτέρων αξιολόγηση

Η παρούσα πρόταση αντιμετωπίζει κυρίως την τεχνική αναγκαιότητα να δοθεί μια σταθερή νομική βάση για τις επιδοτήσεις λειτουργίας που καταβάλλονταν παραδοσιακά στον τομέα αυτό δυνάμει του μέρους Α του προϋπολογισμού και να δοθεί έτσι συνέχεια στην κοινή δήλωση των τριών θεσμικών οργάνων κατά την έγκριση του νέου δημοσιονομικού κανονισμού.

Η εξωτερική αξιολόγηση της κοινοτικής ενίσχυσης που παρέχεται στις μη κυβερνητικές οργανώσεις νέων από τη γραμμή Α -3029, που πραγματοποιήθηκε το 2002, τονίζει το πολλαπλασιαστικό αποτέλεσμα των οργανώσεων αυτών και το θετικό αντίκτυπο της δράσης τους.

5.2 Σχεδιαζόμενες δράσεις και λεπτομέρειες εφαρμογής της δημοσιονομικής παρέμβασης

Σκοπός της πρότασης είναι η υποστήριξη των δαπανών λειτουργίας των δομών που δραστηριοποιούνται στον τομέα της νεολαίας: του Φόρουμ Νεολαίας και των ΜΚΟ νέων. Συμπληρώνει έτσι τα άλλα είδη παρέμβασης που χρησιμοποιούνται στο πλαίσιο της δραστηριότητας «Νεολαία» της πολιτικής για την εκπαίδευση και τον πολιτισμό, που συνίσταται κυρίως σε επιδοτήσεις δράσης δυνάμει του προγράμματος Νεολαία.

Στόχος της υποστήριξης που παρέχεται στο Φόρουμ Νεολαίας είναι να του δοθεί η δυνατότητα να διαδραματίσει το ρόλο του ως συνδέσμου μεταξύ των κοινοτικών θεσμικών οργάνων και των οργανώσεων νέων.

Στόχος της υποστήριξης που παρέχεται στις ΜΚΟ νέων είναι να τους επιτραπεί να αναπτύξουν την ευρωπαϊκή διάσταση των δραστηριοτήτων τους. Στο πλαίσιο αυτό προβλέπονται οι ελάχιστες προϋποθέσεις αντιπροσωπευτικότητας των οργανισμών που μπορούν να λάβουν επιδοτησεις δυνάμει της εν λόγω δράσης. Στόχος είναι να υποστηρίζονται τουλάχιστον 80 οργανισμοί ετησίως.

Και στις δύο περιπτώσεις, η κοινοτική παρέμβαση λαμβάνει τη μορφή χορήγησης επιδοτήσεων λειτουργίας. Το Ευρωπαϊκό Φόρουμ Νεολαίας, λόγω του καταστατικού του, θεωρείται οργανισμός που επιδιώκει στόχο γενικού ευρωπαϊκού ενδιαφέροντος. η ετήσια επιδότηση που του χορηγείται δεν υπόκειται στην αρχή της βαθμιαίας μείωσης των επιδοτήσεων λειτουργίας. Οι επιδοτήσεις λειτουργίας που χορηγούνται στις ΜΚΟ νέων αποτελούν αντικείμενο προσκλήσεων υποβολής προτάσεων και υπόκεινται στην αρχή της βαθμιαίας μείωσης.

5.3 Όροι εκτέλεσης

Μια μελέτη εφικτότητας βρίσκεται σε εξέλιξη σχετικά με τη δημιουργία εκτελεστικού οργανισμού για να επικουρήσει την Επιτροπή στον τομέα της εκπαίδευσης και του πολιτισμού. Εάν, με βάση την ανάλυση κόστους / απόδοσης, η Επιτροπή αποφασίζει να δημιουργήσει αυτό τον οργανισμό, αυτός μπορεί να συμμετάσχει σε ορισμένα από τα καθήκοντα διαχείρισης του προγράμματος, σύμφωνα με το άρθρο 55 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Αυτή η δυνατότητα εξετάζεται σε γενικό επίπεδο πολιτικής. πρόκειται για το επίπεδο στο οποίο θα γίνει εκτίμηση των συνεπειών μιας τέτοιας προσέγγισης για τους πόρους που απαιτούνται για τη διαχείριση του προγράμματος στο πλαίσιο της Επιτροπής. Σε αυτό το στάδιο, η υπόθεση εργασίας είναι ότι το πρόγραμμα θα συμβάλει στις δαπάνες λειτουργίας του προβλεπόμενου εκτελεστικού οργανισμού (μέσω της γραμμής που υποστηρίζει τις διοικητικές δαπάνες που συνδέονται με τη γραμμή του προϋπολογισμού για το πρόγραμμα).

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

6.1.1 Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

Το προτεινόμενο ποσό επιδιώκει κυρίως να επιτρέψει την ετήσια χρηματοδότηση της επιδότησης του Φόρουμ Νεολαίας, βάσει ετήσιας αύξησης του 2%.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

Οι ανάγκες ανθρώπινου δυναμικού και διοικητικών πόρων θα καλυφθούν στο εσωτερικό των κονδυλίων που διατίθενται στη διαχειρίστρια ΓΔ στο πλαίσιο της ετήσιας διαδικασίας διάθεσης.

7.1. Επιπτώσεις στο ανθρώπινο δυναμικό

Πρόκειται για υπάρχον δυναμικό.

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις του ανθρώπινου δυναμικού

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες χωρίς τη συνδρομή ενός εκτελεστικού οργανισμού. με την υπόθεση μιας ενίσχυσης που δίνεται από έναν εκτελεστικό οργανισμό από το 2005 και μετά, οι εσωτερικοί πόροι της Επιτροπής που επηρεάζονται στη διαχείριση της δράσης θα μειωθούν αντίστοιχα (αυτό υποτίθεται στο σύνολο που φαίνεται παρακάτω).

7.3 Άλλες διοικητικές δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες χωρίς τη συνδρομή ενός εκτελεστικού οργανισμού. με την υπόθεση μιας ενίσχυσης που δίνεται από έναν εκτελεστικό οργανισμό από το 2005 και μετά, οι εσωτερικοί πόροι της Επιτροπής που επηρεάζονται στη διαχείριση της δράσης θα μειωθούν αντίστοιχα (αυτό υποτίθεται στο σύνολο που φαίνεται παρακάτω).

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1 Σύστημα παρακολούθησης

Το άρθρο 7 προβλέπει τις ρυθμίσεις για την αξιολόγηση του προγράμματος (τελική αξιολόγηση).

8.2 Λεπτομέρειες εφαρμογής και περιοδικότητα της προβλεπόμενης αξιολόγησης

Το αργότερο στις 31 Δεκεμβρίου 2007, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την επίτευξη των στόχων του παρόντος προγράμματος. Αυτή η έκθεση βασίζεται κυρίως στην εξωτερική έκθεση αξιολόγησης που αναμένεται να είναι διαθέσιμη το αργότερο έως τα τέλη του 2006, εξετάζοντας τουλάχιστον τη γενικότερη συνάφεια και συνέπεια του προγράμματος, την αποτελεσματικότητα της εκτέλεσής του (προετοιμασία, επιλογή, εφαρμογή ενεργειών), τη γενική και ατομική αποτελεσματικότητα των διάφορων ενεργειών (όσον αφορά την επίτευξη στόχων όπως αυτοί ορίζονται στο άρθρο 1 και στο παράρτημα).

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Όλα τα συμβόλαια, οι συμβάσεις και οι νομικές δεσμεύσεις της Επιτροπής και των δικαιούχων προβλέπουν τη δυνατότητα διεξαγωγής επιτόπιων ελέγχων στο άμεσο δικαιούχο της κοινοτικής επιδότησης από την Επιτροπή και το Ελεγκτικό Συνέδριο καθώς και το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβολαίων, συμβάσεων και νομικών δεσμεύσεων για χρονικό διάστημα έως πέντε ετών από τη λήξη της συμβατικής περιόδου. Επίσης οι δικαιούχοι κοινοτικών ενισχύσεων είναι υποχρεωμένοι να υποβάλουν οικονομικό απολογισμό και έκθεση, που θα αναλύονται και από την άποψη του περιεχομένου και από την άποψη της επιλεξιμότητας των δαπανών, σύμφωνα με το αντικείμενο της κοινοτικής χρηματοδότησης και λαμβανομένων υπόψη των συμβατικών υποχρεώσεων και των αρχών της οικονομίας και της χρηστής οικονομικής διαχείρισης.

Στις οικονομικές συμβάσεις επισυνάπτονται διοικητικές και οικονομικές πληροφορίες που αποσκοπούν ιδίως στη διευκρίνιση των επιλέξιμων δαπανών δυνάμει αυτών των συμβάσεων. Εάν χρειαστεί, ο περιορισμός της κοινοτικής παρέμβασης για την κάλυψη ορισμένων στοιχείων του κόστους, πραγματικών, εντοπίσιμων και επαληθεύσιμων στα λογιστικά βιβλία του δικαιούχου θα είναι τέτοιας φύσεως ώστε να διευκολύνεται ο έλεγχος λογιστικός και μη (καθώς και η αξιολόγηση της επιλογής) των επιχορηγούμενων σχεδίων.